Elon Musks Boring Company har indviet første tunnel

Elon Musk har utroligt mange planer og firmaer, hvori disse planer bliver udviklet. Et af dem er The Boring Company (Pun helt sikkert intended) som har som fornemeste mål at bekæmpe myldretidstrafik i storbyer ved simpelthen at grave tunneller hvor bilerne kan køre uden de sædvanlige trafikpropper og andre trafikale problemer.

Tester første tunnel

The Boring Company har netop testet den første lille strækning i Los Angeles, og det ser ud til at være gået rigtigt godt for Musks firma. I hvert fald viser video fra testen at en Model X ræser igennem den relativt smalle tunnel.

Dropper skøjter

Egentlig var det meningen at bilerne der skulle køre i tunnelen skulle køre op på en slags elektriske skøjter – i stedet får bilerne nu støttehjul i stedet. De bliver sat på efter bilen er sænket ned i tunnellen, og forhindrer den i at ramme de ret smalle sider når hastigheden bliver sat op. Det stiller dog samtidig krav til, at bilen er selvkørende. Det ser også ud til, at det i første omgang kun vil være Teslaer der vil kunne køre i tunnelen.

Kommer til at koste

Musk siger, at funktionaliteten – og altså muligheden for at kunne køre i de kommende tunneler – vil komme til at koste omkring 2-300$, hvilket man kan bestille ved købet af bilen eller eventuelt senere ved en softwareopgradering. Samtidig siger han i et interview, at funktionaliteten på sigt vil kunne installeres i andre producenters biler også – men altså i første omgang i Teslas egne biler. Musk lover også, at der vil være en flåde af Teslaer der vil fungere som offentlig transport.

Der er endnu ingen tidshorisont for, hvornår et system vil kunne etableres i en storby, men visionen er, at alle større byer på sigt skal have et netværk under jorden, hvor bilerne vil kunne køre op til 240km/t imellem stationer.

Du kan se videoen af den første Tesla i tunnelen herunder.

Elon Musks Boring Company har indviet første tunnel